Цонка Илиева
Любов

chitanka.info

Идвай!

В моя дом има винаги топла погача.

Все се пече,

все те чака,

в тихия огън —

на тиха надежда.

Ще те дочака.

В стария зимник бъчва съм скрила.

Всяка година по капка наливам

от лудото вино

на първата обич.

Пролет и есен

кипи и чака.

Ще те дочака.

Нощем в съня си риза ти шия.

Младост извезах

в безумно синьо,

днешното лято —

в жадно червено.

Шия и чакам.

Сърце зашивам.

Ще те дочакам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.